
IZZIŅA
par nolikuma noteikumu izskaidrošanu

Rīgā

2024. gada 14. martā

Iepirkuma komisija ir saņēmusi piegādātāja iesniegumu par atklātā konkursa “Kompakto video spektrālo komparatoru un daudzfunkcionālo video spektrālo komparatoru iegāde” (iepirkuma identifikācijas numurs: VRS 2023/23-01-GP-IRPVP) (turpmāk – iepirkums) nolikumā iekļautajām prasībām.

Uzdotais jautājums: 
Tehniskās specifikācijas 3. punktā Kompaktā video spektrālā komparatora tehniskās prasībās ir iekļauta prasība - paredzēt hiperspektrālās attēlveidošanas (HSI) funkcionalitāti. Protams, HSI funkcionalitāte ir pieejama mūsu lielajās 3. līmeņa sistēmās, bet funkcionāli nav pieejama mūsu kompaktajās sistēmās, kā prasīts šajā punktā.
Iemesls, kāpēc HSI funkcija nav iekļauta mūsu kompaktajās sistēmās, ir tas, ka šīs iekārtas ir paredzēts 1. un 2. līmeņa pārbaudēm, kur dokumentā vajag ātri un viegli pārbaudīt lielu skaitu drošības elementu, izmaiņu utt. Savukārt 3. līmeņa pārbaudes ir metodes, ko parasti veic kriminālistikas līmenī, līdz ar ko HSI ir iekļauta tikai lielajās stacionārajās iekārtās.
Reti ir laiks, ne arī zināšanas vietās, kur tiek veiktas 1. un 2. līmeņa pārbaudes, lai pareizi noformētu un izprastu ar HSI iegūtos rezultātus.
Tirgus pētījumi ir parādījuši, ka tikai viens dokumentu pārbaudes iekārtu ražotājs ir iekļāvis šo iespēju savā kompaktajā 1. un 2. līmeņa pārbaudes iekārtā. Šīs prasības iekļaušana konkursā novedīs pie citu potenciālo piegādātāju izslēgšanas no jau tā mazā iespējamo dalībnieku skaita un tādējādi neradīs vēlamo konkurenci.
Sakarā ar augstāk minēto, lūdzam, iepirkumu komisiju izslēgt no tehniskās specifikācijas “Kompaktā video spektrālā komparatora tehniskās prasības” prasību par "hiperspektrālo attēlveidošanu".
Iepirkuma komisija sniedz šādu atbildi:
Iekārtu tehniskajās specifikācijās ir noteiktas funkcionālās prasības, kas nepieciešamas Valsts robežsardzes amatpersonu pienākumu izpildei. Šo iekārtu izmantošanu robežpārbaudēs un dokumentu tehniskajās ekspertīzēs nosaka Valsts robežsardzes normatīvie akti. 

Jautājumu uzdevušais piegādātājs apspriedes ar piegādātājiem laikā apliecināja, ka kompaktā video spektrālā komparatora noteikta komplektācija var nodrošināt hiperspektrālo attēlu veidošanu. Līdz ar to iepirkumā izvirzīto prasību var izpildīt ne tikai norādītais dokumentu pārbaudes iekārtu ražotājs, bet arī citi piegādātāji. 
Iepirkuma komisija arī norāda, ka Valsts robežsardzes funkciju, kas saistīta ar dokumentu padziļināto pārbaudi, izpildi robežšķērsošanas vietās veic Valsts robežsardzes tiesu eksperti. 
Līdz ar to iepirkuma komisija uzskata, ka nav pamata izmaiņām iepirkuma dokumentācijā. 

